GirlUp Romania: În spatele crimei de la Caracal este o mentalitate colectivă profund marcată de misoginie și lipsa de încredere în experiențele femeilor

Aproape 40 de fete de liceu reunite în ONG-ul GirlUp Romania reacționează la tragedia din Caracal, după ce în spațiul public au apărut numeroase detalii referitoare la reacțiile polițiștilor în acest caz. “Poate atacatorul a fost cel care a comis crima, polițiștii au fost cei care așteptau un mandat la poartă – dar în spatele acestora este o mentalitate colectivă profund marcată de misoginie și lipsa de încredere în experiențele femeilor române – iar pentru aceasta suntem cu toții, ca țară, responsabili”, spune organizația fondată de eleva Sofia Scarlat, într-un comunicat remis Edupedu.ro.

Organizația GirlUp Romania este alcătuită din 38 de fete cu vârste între 15 și 18 ani, din aproape 10 licee diferite din București și încă 4 din alte orașe ale țării. “Dorim să vă împărtășim câteva gânduri despre tragedia din Caracal. Deși provenim din medii foarte diferite, avem toate aceleași experiențe”, spun elevele, în comunicatul trimis Edupedu.ro. Ele anunță că vor participa duminică, 28 iulie, ora 19, la un protest intitulat Cade una, cădem toate – organizat în fața Ministerului de Interne din București.